**Boštjan Franc Avguštin** je bil rojen 24. septembra v Brežicah. Končal je Srednjo šolo za oblikovanje in fotografijo v Ljubljani, smer grafično oblikovanje. Študiral je na Akademiji za likovno umetnost v Ljubljani v letih od 1990 do 1995. Ustvarja slike, ilustracije, animacije, scenografije ter poslikave v notranjih in zunanjih prostorih. Ukvarja se z oblikovanjem. Živi v Ljubljani.

**Vanda Besednjak** je bila rojena 5. avgusta 1951 v Trbovljah. Končala je Šolo za oblikovanje v Ljubljani. Kot oblikovalka je delala v Steklarni Hrastnik in v LG Ljubljana. Ustvarjala je likovne zasnove za lutkovne predstave in ilustracije ter delovala na področjih likovne in filmske vzgoje. Leta 1985 je kot pedagoginja skupine OŠ Ivana Cankarja v Trbovljah v kategoriji osnovnošolskih filmov dobila zlato plaketo za animirani film na filmskem festivalu v Cannesu. Umrla je 26. aprila 2002 v Trbovljah.

**Jerneja Jambrek** je bila rojena 5. septembra 1960 v Ljubljani. Leta 1985 je diplomirala na Akademiji za likovno umetnost v Ljubljani, smer slikarstvo. Od leta 1983 je ustvarila več kot sto kostumografij za vsa slovenska gledališča, tudi za operne in baletne predstave in slovenske filme. V času delovanja Koreodrame Damirja Zlatarja Freya je bila redna sodelavka tega gledališča. Leta 1986 je prejela Borštnikovo nagrado za kostumografijo. Živi v Ljubljani.

**Jaka Judnič** je bil rojen 18. aprila 1942 v Ljubljani. Diplomiral je na Likovni akademiji v Ljubljani. Ustvarja kot risar, animator risanih filmov, ustvarjalec likovnih zasnov za gledališke predstave (Sovica Oka, Sapramiška), grafični oblikovalec, režiser, filmski režiser, zlasti za propagandne filme, animator risanih filmov in scenarist. Med drugimi nagradami je leta 1987 prejel skupinsko nagrado na festivalu v Cannesu, nagrado na festivalu turističnih filmov v Berlinu, najvišje svetovno priznanje zlati kompas, diplomo na filmskem festivalu v Benetkah in leta 2017 red zaslug za narod Republike Slovenije za oglaševalsko akcijo Slovenija, moja dežela. Živi v Ljubljani.

**Dušan Milavec** je bil rojen 16. julija 1950 v Postojni. Študiral je na Fakulteti za arhitekturo v Ljubljani. Deluje kot grafični oblikovalec, ustvarjalec postavitev muzejskih zbirk in razstav, filmski in gledališki scenograf pri nas in v tujini, scenograf več kot 130 propagandnih filmov in umetniški vodja. Prejel je več kot 60 nagrad na domačih in tujih filmskih festivalih, številne nagrade za gledališko scenografijo na Borštnikovem srečanju v Mariboru in Celju ter v tujini., mdr. Badjurovo nagrado za življenjsko delo leta 2016 na Slovenskem filmskem festivalu v Portorožu, nagrado oskar za tujejezični film (Ameriška filmska akademija), več nagrad vesna na Slovenskih filmskih festivalih. Živi v Kopru.

**Barbara Stupica** je bila rojena 4.oktobra 1962 v Ljubljani. Študirala je na Fakulteti za naravoslovje in tehnologijo, oddelek za oblikovanje tekstila in oblačil in tudi oblikovanje na ALU. Od leta 1988 grafično oblikuje, ustvarja kostumografije, scenografije, oblikuje lutke in likovne zasnove za gledališke predstave in film. Sodelovala je pri oblikovanju in postavljanju razstav. Delala je tudi kot urednica fotografije. Kot oblikovalka in avtorica ilustracij je sodelovala pri knjižnih izdajah. Prejela je številne nagrade, med njimi tudi dve Borštnikovi nagradi za najboljšo kostumografijo in leta 2017 Pengovovo listino za scenografijo in oblikovanje lutk. Živi v Ljubljani.

**Gorazd Vahen** je bil rojen 11. julija 1969 v Ljubljani. Po končani Srednji šoli za oblikovanje in fotografijo se je vpisal na Likovno akademijo v Ljubljani, Oddelek za oblikovanje, kjer je leta 1995 tudi diplomiral na temo »Razmerje med besedo in sliko v knjižnem organizmu«. Od takrat se poklicno ukvarja z ilustracijo. Ilustracije in stripi so bili objavljeni v knjigah, učbenikih in revijah (Ciciban, Mladina). Za svoje delo je prejel posebno pohvalo žirije na 3. Bienalu slovenske ilustracije (1997) in priznanje Hinka Smrekarja na 5. Bienalu slovenske ilustracije (2002). Živi v Ljubljani.